Slik fungerer dopsalget på Facebook: VGs journalist fikk innsyn i hemmelige grupper

SELGER DOP PÅ FACEBOOK: Sindre (18) er blant de som livnærer seg på dopsalg blant annet via. hemmelige grupper på Facebook. På bildet viser han en brukerdose med amfetamin. "Å få på seg joggeskoa" betyr å bli dopet på amfetamin, og er lagt ut på en av de hemmelige dop-gruppene på Facebook. FOTO: Marie Moen Kingsrød

- Slik selger vi narko på Facebook

Via hemmelige grupper på Facebook, livnærer Sindre (18) seg på kjøp og salg av dop.

Marie Kingsrød

2. april 2014

Artikkelen er over seks år gammel

Blant de koselige venneoppdateringene på Facebook, skjuler det seg virksomheter som er vanskelig å kontrollere. Stadig flere langere bruker sosiale medier til narkotikavirksomhet. De mener det er vanskeligere å bli avslørt på sosiale medier.

Sindre (18) er en av dem.

- Jeg bruker hemmelige grupper på Facebook til å selge og kjøpe blant annet kokain, amfetamin, hasj og ecstasy. Jeg selger mest. Det blir en livsstil. Det er det jeg lever av, sier han til VG.

All narkotika under 50 gram (som har gateverdi på rundt 18.000 kroner dersom det er amfetamin) selger han via hemmelige grupper på Facebook. Han legger ut informasjon om stoffet han selger enten på Facebook-veggen til gruppen, eller så kontakter han tidligere kunder via Facebook-brev og spør om de er interesserte i å kjøpe.

Videre avtaler Sindre og dop-kunden pris og hvor mange gram som skal selges. Så møtes de og gir hverandre penger og varene. Slik blir kjøp-og-salg-prosessen effektiv.

- Jeg begynte med narkotika allerede da jeg var 12 år. Så jeg har vært lenge i miljøet. Før brukte vi mye tid i bakgater for å bli enige om pris. Nå gjør vi det meste over sosiale medier, sier han.

SELGER DOP PÅ FACEBOOK: Sindre (18).

Frykter politiet

Dersom det er snakk om salg av narkotika over 50 gram, tør ikke 18-åringen bruke Facebook som salgsarena.

- Jeg er redd politiet skal se det jeg skriver på Facebook, selv om jeg egentlig vet de ikke kan det. Derfor selger jeg aldri mer enn 50 gram narkotika over nettet. Det er begrenset hvor stor straff jeg kan få for å selge det. Men dersom det for eksempel er 60 gram, tør jeg ikke ta det over internett, sier Sindre.

Dette er kodeordene

Han forklarer at de uansett kommunikasjonsform alltid bruker kodeord for å minske risikoen for å bli tatt. De kommuniserer sjelden med ord som narkotika, dop og stoff. Sindre forklarer at dette er noen av kodeordene de bruker internt i dopgruppene på Facebook:

«Joggesko eller pepper» er amfetamin.«Peil» er hvilket som helst narkotisk stoff.«Grammere» er antall gram narkotika.«Bæggær» er tre gram narkotika.«Knips» er ecstasy.«Snø eller kola» er kokain.

- Selvfølgelig er jeg redd for å bli tatt, sier 18-åringen.

- Frykter du ikke at det skal skje noe med dem du selger stoff til?

- Det hender. Jeg selger bare dårlig narkotika til de jeg ikke kjenner.

- Kan ikke det få store konsekvenser?

- Jo. En gang skulle jeg selge amfetamin til en fyr jeg ikke kjente. Jeg blandet ut amfetaminet med salt for at det skulle veie mer, slik at jeg fikk mer penger. Jeg vet at det kan være farlig å blande det ut med salt. Det er livsfarlig å få salt i blodet. Men jeg tok sjansen. De fleste sniffer jo amfetamin. Men etter jeg hadde solgt det til han, fikk jeg vite at han skyter, altså inntar amfetaminet med sprøyte i armen. Det er jo absolutt ikke bra å få salt rett inn i blodåra, sier 18-åringen. Han fortsetter:

- Jeg hørte ikke fra han på et par dager. Så jeg trodde han hadde strøket med. Jeg ble bekymret. Heldigvis hadde det gått bra.

- Hva hadde du gjort om han, eller noen andre, faktisk hadde dødd av narkotikaen du solgte til dem?

- Da hadde jeg ikke sagt det til en kjeft.

Kokain og heroin

VG har også snakket med Adrian (19), som også har både kjøpt og solgt narkotika på hemmelige grupper på Facebook. I tillegg har han vært med på å starte opp en av gruppene som brukes hyppig i dag. Han ønsker ikke å bli tatt bilde av, men forteller til VG at det stadig blir en vanligere arena for salgsvirksomhet.

- Mange av oss i miljøet er kjenninger av politiet. Derfor tar vi kjøp og salg på Facebook, så slipper vi å få bøter eller å bli satt i fengsel, sier 19-åringen til VG.

Adrian baserer det meste av inntekten sin på å selge narkotika. Til tross for at han bare er 19 år, hevder han å ha vært i miljøet lenge, og merker forandringene etter at de begynte å bruke sosiale medier.

- Jeg var altfor ung da jeg ble narkoman, dessverre. Nå selges dop i større grad på nettet, siden det er lettere, sier Adrian.

Det er ingen grenser for hvilke stoffer som selges innad i gruppene: En kjapp sjekk VG gjorde viste at det var mulig å få tak i alt fra kokain til heroin. Dette er stoffer som kan føre til plutselig dødsfall.

VG fikk innsyn

Adrian forteller at det også hender at de selger og kjøper syntetisk cannabis. Det er et kjemisk fremstilt stoff, som ifølge Kripos er kjent for å være lett tilgjengelig på nettet. Produsentene av det ulovlige stoffet har klart å finne ruseffekten i cannabis og fremstille stoff med samme effekt. Faren for psykoser ved inntagelse av dette stoffet er store. Dette er fordi virkestoffene i det syntetisk cannabis er langt sterkere enn vanlig cannabis - og gjør det vanskelig å dosere stoffet.

- For noen år siden var det et problem at mange ikke visste hvor mye syntetisk cannabis det var trygt å innta. Nå har jeg inntrykk av at de fleste har blitt flinkere til å dosere. I alle fall de jeg prater med på Facebook, sier 19-åringen.

VGs journalist fikk innsyn i gruppen som 19-åringen har vært med å starte. Der selges det og kjøpes narkotiske stoffer daglig. I tillegg legger mange av brukerne ut bilder av seg selv ruset: For eksempel mens de sniffer eller setter sprøyter. Gruppen blir oppdatert daglig, og brukerne informerer hverandre om hvor de kan få kjøpt dop, hva som er bra, og hva som er mindre bra. Gjennomsnittsalderen i gruppen synes å være lav. De fleste er mellom 13 og 25 år, ifølge Sindre og Adrian. Og gutter er overrepresentert.

Publisert: 02.04.14 kl. 20:39